钦定古今图书集成/明伦汇编/官常典/第318卷 > 《敕建礼部赐宴碑》杨士奇
## 钦定古今图书集成/明伦汇编/官常典/第318卷 > 《敕建礼部赐宴碑》杨士奇

宣德六年十月，北京新作礼部成。其地于大明门之
东，西向。中为正堂，堂之侧为司务厅，前为周序，为中
门，为前门，正堂之后为后堂，左右为宾客之位，后为
庖库。堂序之外为四属。《仪制》：“主客在左，祠祭精膳在
右，铸印在中门之左。”既成，命京师诸司长贰咸往落
之，命光禄赐宴。臣伏睹未作礼部之先，有司以上所
居宫殿庳隘，请拓地改作；上却其奏。暨礼部成，有司
复请改作宫殿，且言材已具。上曰：“朕夙夜求民之安，
今天下匹夫匹妇岂皆得所，而何暇于自求佚！”又却
其奏。“昔大禹薄自奉，而所勤者民之事，所致饰者宗
庙朝廷之礼，与皇上圣心异世而同符矣。是役也，重
礼为先务；而再却有司之请，圣德之”大者。臣谨备书
之。

《承沈八丈东美除膳部员外，阻雨未遂驰贺，奉寄此诗》。〈东美乃《佺期》之子。〉　唐·杜甫

今日西京掾，多除内省郎。〈府掾四人同日拜郎〉通家惟沈氏，谒
帝似冯唐。诗律群公问，儒门旧史长。《清秋》便寓直，列
宿顿辉光。未暇申安慰，含情空激扬。司存何所比，膳
部默凄伤。〈甫大父曾任此官〉贫贱人事略，经过霖潦妨。礼同
诸父长，恩岂布衣忘。天路牵骐骥，云台引栋梁。徒怀
贡公喜，飒飒鬓毛苍。